
     Forord
    
   

   
    Jeg skal fortelle deg noe om meg selv som jeg ikke pleier å si til noen: Jeg skrev doktorgraden min om CSR. Den forkortelsen står for
    
     Corporate Social Responsibility
    
    , og oversettes på norsk til bedriftenes samfunnsansvar. Jeg skrev om dette fordi jeg var interessert i moralpsykologi, og ønsket å se om innsikt fra moralpsykologien kunne lære oss noe om hvordan vi mennesker forstår de tiltakene bedrifter gjør for å vise seg selv som moralsk ansvarlige aktører.
   

   
    Jeg pleier ikke å snakke om dette, fordi jeg alltid har vært redd for å bli «CSR-Mads». Jeg ønsker ikke å identifisere meg med CSR. For det første fordi jeg mener at det meste man kan se av bedrifters CSR-tiltak er vemmelig, gjennomskuelig og narraktig. Det er hverken mer eller mindre enn en egen sjanger for reklame, bare at der moderne forbrukerlovgivning regulerer bedriftene fra å juge for hardt i konvensjonell reklame, er frihetsgradene langt høyere i CSR. For det andre fordi jeg ikke er sikker på hvorvidt man i det hele tatt burde forvente moralsk ansvarlighet fra bedrifter. Dette er et innviklet filosofisk og økonomisk spørsmål. Men mest av alt er jeg opptatt av
    
     psykologien
    
    i dette, altså hvordan mennesker har en tendens til å tenke og føle om det sammensuriet av bestanddeler som er vårt moderne økonomiske system og de kolossale utfordringene vi står overfor relatert til bærekraft. Jeg vil være «psykologi-Mads».
   

   
    Boken du holder, inneholder masse kunnskap om etikk, samfunnsansvar og bærekraft. Den skiller seg fra andre bøker om temaet på to måter. For det første setter den klimakrisen i førersetet som det definerende problem for menneskeheten i det 21. århundret. For det andre fokuserer den en hel del på
    
     psykologien
    
    i etikk, ansvar og bærekraft. Kan psykologien lære oss noe om klimakrisen? Dette er et åpent og uavklart spørsmål. De som svarer «nei», peker på at psykologi som vitenskap er på et veldig tidlig stadium i sin historiske utvikling, at vi har store metodologiske problemer relatert til validitet, reliabilitet og generaliserbarhet, altså at metodene våre ikke alltid er gyldige og at man ikke kan forvente at et forskningsfunn vil la seg gjenskape. De peker også på at incentivene for den enkelte forsker innen psykologi er stilt slik at den beste måten å fremme egen karriere på er å dille med akademiske detaljer på noe nesten ingen bryr seg om. Tverrfaglig samarbeid for å løse store, systemiske problemer vil som regel vise seg å være en karrieremessig blindgate for forskere som forsøker seg. Andre er kritiske til premisset om at psykologien er rett linse å forstå klimakrisen gjennom, ettersom klimakrisen best kan forstås som et regulatorisk problem, der løsningene mest av alt vil måtte være en kombinasjon av institusjonell, økonomisk og teknologisk endring på stor skala. Alt dette er sant.
   

   
    De som derimot svarer «ja», og mener at psykologien har noe å tilføre, anfører andre argumenter. De påpeker at den imperfekte psykologiske forskningen likevel representerer vår sikreste kilde til kunnskap om menneskets atferd og mentale prosesser. De anfører videre at selv om klimakrisen er et regulatorisk-økonomisk-teknologisk problem, vil det aldri være mulig å løse det uten å forstå hvordan mennesker tenker og føler om temaet, og hvordan vi samhandler og kommuniserer med hverandre. De påpeker også at alternativet til god psykologisk og samfunnsvitenskapelig forskning aldri har vært
    
     ingen
    
    teorier om hvordan mennesker tenker, føler og samhandler, men heller
    
     hjemmelagde
    
    teorier om hvordan mennesker tenker, føler og samhandler. Og forskningsbaserte teorier og antakelser er ofte bedre enn totalt hjemmelagde teorier og antakelser. Faglig psykologi er sjelden perfekt, men intuitiv psykologi er ofte steingal.
   

   
    Selv lander jeg forsiktig på ja-siden i dette spørsmålet, selv om jeg ikke er uenig med nei-sidens argumenter. Og denne boken er mitt forsøk på å systematisere mange av innsiktene psykologisk forskning kan gi oss om de store og kompliserte spørsmålene relatert til samfunnsansvar, etikk og bærekraft. Jeg regner meg selv som godt kvalifisert til å sammenfatte og presentere disse, og det har vært utsøkt interessant og givende å lese meg opp på disse temaene. De absolutt svakeste delene av boken er kapittel 1 og 8. Kapittel 1 er mitt forsøk på å beskrive hva klimakrisen handler om, mens kapittel 8 er mitt forsøk på å oppsummere noen innsikter om hvordan en løsning på klimakrisen vil se ut. En god bok om etikk og bærekraft kan ikke mangle en gjennomgang av disse temaene, men som psykolog er det ikke her min spisskompetanse ligger. Jeg har lent meg tungt på andre bøker for å skrive disse kapitlene, særlig Bill Gates’
    
     How to Avoid a Climate Disaster
    
    og Anja Røynes
    
     Varm klode, kaldt hode
    
    . Begge disse bøkene anbefaler jeg på det sterkeste at enhver interessert leser låner på sitt lokale bibliotek. Det finnes også flere gode bøker om psykologien i klimakrisen, og Per Espen Stoknes’
    
     Det vi tenker på når vi forsøker å ikke tenke på global oppvarming
    
    har inspirert mye av min skriveprosess. Den anbefales også. Ikke minst er det svært inspirerende å se at man etter hvert utvikler et norsk fagmiljø rundt den typen problemstillinger som denne boken tar for seg. Mange av begrepene jeg bruker i denne boken, har tidligere aldri blitt oversatt til norsk. I disse tilfellene har jeg oversatt dem så godt jeg kan, men valgt å sette det engelske originalbegrepet i parentes, slik at lesere som eventuelt ønsker å utforske begrepet ytterligere, kan søke i engelskspråklige kilder.
   

   
    De viktigste støttespillerne i skrivingen av denne boken er imidlertid ikke andre forskere og forfattere. Den økonomiske støtten fra Fagbokforlaget og Norsk faglitterær forfatter- og oversetterforening har vært høyst velkommen. En samarbeidsvillig og tålmodig forlegger i Andreas Nybø har vært svært nyttig. Ikke minst vil jeg takke Fagbokforlaget for å ha laget det jeg syns ble en skikkelig kul forside (døm gjerne denne boken etter omslaget!). Faglig input fra venner og kolleger som Hallgeir Sjåstad, Morten Nordmo, Magnus Nordmo, Christian Andvik, Thea Gregersen og en rekke andre har også vært med på å løfte det endelige produktet. Jeg vil også takke svigermor for at jeg fikk bruke ferieboligen hennes som skrivestue. Men viktigst av alle er kona. Det ville være utenkelig å lykkes med å ferdigstille denne boken hvis det ikke var for Ingrid, som har utvist en tålmodighet og raushet som ville fått selv en durkdreven buddhist til å måpe av beundring. Tusen millioner.

